Mendimet e tre analistëve amerikanë mbi negociatat për statusin përfundimtar të Kosovës
Të tre analistët thonë se në fund të fundit janë vetëm Prishtina dhe Beogradi që do të bëjnë të mundur finalizimin e kompromiseve
Bob Hand, këshilltar i Komisionit të Helsinkit të Kongresit amerikan thotë se për momentin, është më i rëndësishëm fakti që bisedimet vazhdojnë pavarësisht se sa mosmarrëveshje mund të kenë palët rreth çështjeve të caktuara. Megjithëse gjendja në Kosovë është e vështirë, thotë ai, ka shenja se mund të bëhet përparim. Zoti Hand thotë se komuniteti ndërkombëtar duhet të vazhdojë t’i nxisë të dyja palët që të bëjnë kompromiset e duhura për të arritur një marrëveshje mbi statusin e Kosovës. Gjatë vizitës së djeshme në Prishtinë, sekretari i Përgjithshëm i NATO-s, Jap de Hup Shefër, tha se statusi i Kosovës duhet të jetë rezultat i kompromisit. Në fillim të javës, kur njoftoi se ambasadorët e NATO-s do të shkonin në Prishtinë, zoti Shefër tha se shumica shqiptare në Kosovë mund të bëjë më shumë për zbatimin e standarteve, ndërsa pakica sërbe duhet të bëjë më shumë për t’u angazhuar në procesin e statusit. Për analistin e njohur të çështjeve ballkanike, Obrad Kesiç, komente të tilla tregojnë pakënaqësinë e komunitetit ndërkombëtar. Një prej çështjeve që u diskutua në raundin e fundit të bisedimeve ishte edhe Mitrovica. Analistët janë të mendimit se çështja e Mitrovincës është shumë e vështirë, e ndoshta edhe e rrezikshme, thotë këshilltari i Komisionit të Helsinkit i Kongresit amerikan Hand. Analistja Kristina Herman e Nismës për Stabilitetin Evropian thotë se komuniteti ndërkombëtar duhet të zgjidhë dilemat, që ekzistojnë në Mitroviçë, si të sërbëve ashtu edhe të shqiptarëve. Të tre analistët janë të mendimit se ndërkohë që angazhimi i komunitetit ndërkombëtar është shumë i rëndësishëm për arritjen e kompromiseve të domosdoshme për zgjidhjen e çështjes së Kosovës, në fund të fundit janë vetëm Prishtina dhe Beogradi që do të bëjnë të mundur finalizimin e këtyre kompromiseve.